CELEX: 62019TN0785
Language: mt
Date: 2019-11-13 00:00:00
Title: Kawża T-785/19: Rikors ippreżentat fit-13 ta’ Novembru 2019 – Anglo American International vs Il-Kummissjoni Ewropea

10.2.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 45/72
            
         
      Rikors ippreżentat fit-13 ta’ Novembru 2019 – Anglo American International vs Il-Kummissjoni Ewropea
      (Kawża T-785/19)
      (2020/C 45/58)
      Lingwa tal-kawża: l-Ingliż
      
         Partijiet
      
      
         Rikorrenti: Anglo American International Holdings Ltd (Londra, ir-Renju Unit) (rappreżentant: M. Anderson, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni tat-2 ta’ April 2019 fl-intier tagħha, sa fejn tikkonċerna lir-rikorrenti;
               
            
                  —
               
               
                  sussidjarjament, tordna li, fid-determinazzjoni tal-ammont ta’ għajnuna li għandha tiġi rkuprata, it-telf, il-maħfriet jew l-eżenzjonijiet li kienu disponibbli għar-rikorrenti fil-mument meta talbet l-eżenzjoni mill-finanzjament tal-gruppi, jew li kienu jkunu disponibbli għar-rikorrenti li kieku ma kinitx talbet l-eżenzjoni mill-finanzjament tal-gruppi, għandhom fi kwalunkwe każ jittieħdu inkunsiderazzjoni anki jekk l-aċċess għal dawk it-telf, il-maħfriet jew l-eżenzjonijiet huwa preskritt taħt id-dritt tar-Renju Unit, u irrispettivament minn jekk humiex awtomatiċi jew le;
               
            
                  —
               
               
                  fi kwalunkwe każ, tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka disa’ motivi.
      
                  1.
               
               
                  L-ewwel motiv ibbażat fuq l-allegazzjoni li l-konvenuta naqset milli tistabbilixxi li l-eżenzjoni mill-finanzjament tal-gruppi tikkostitwixxi vantaġġ. Ir-rikorrenti ssostni li l-konvenuta naqset milli turi li hemm vantaġġ f’kull każ fejn intalbet l-eżenzjoni mill-finanzjament tal-gruppi.
               
            
                  2.
               
               
                  It-tieni motiv ibbażat l-allegazzjoni li ma kienx hemm intervent mill-Istat jew permezz ta’ riżorsi tal-Istat. Il-Kummissjoni naqset milli tipprova li t-talba għall-eżenzjoni mill-finanzjament tal-gruppi ċertament wasslet għal tnaqqis fit-taxxa fuq il-kumpanniji dovuta fir-Renju Unit.
               
            
                  3.
               
               
                  It-tielet motiv ibbażat fuq l-allegazzjoni li l-eżenzjoni mill-finanzjament tal-gruppi ma tiffavorrixxix ċerti impriżi jew il-produzzjoni ta’ ċerti prodotti. Il-Kummissjoni żbaljat meta (i) iddefinixxiet is-sistema ta’ riferiment b’mod strett ħafna bħala r-regoli fil-Parti 9A tat-Taxation (International and Other Provisions) Act 2010 (L-Att tal-2010 dwar it-Tassazzjoni (Internazzjonali u Dispożizzjonijiet Oħra) minflok is-sistema tat-taxxa fuq il-kumpanniji fir-Renju Unit li hija iktar wiesgħa; (ii) naqset milli tifhem li l-Kapitolu 9 tal-imsemmija Parti 9A ma huwiex deroga mill-Kapitolu 5 tiegħu, u (iii) naqset milli tirrikonoxxi li, anki jekk l-imsemmi Kapitolu 9 huwa deroga minn dak il-Kapitolu 5, din hija ġġustifikata min-natura jew l-iskema ġenerali tal-imsemmija Parti 9A.
               
            
                  4.
               
               
                  Ir-raba motiv ibbażat fuq l-allegazzjoni li l-eżenzjoni mill-finanzjament tal-gruppi ma taffettwax il-kummerċ bejn l-Istati Membri. Il-Kummissjoni żbaljat meta kkonkludiet li l-eżenzjoni mill-finanzjament tal-gruppi hija suxxettibbli li tinfluwenza għażliet magħmula minn gruppi multinazzjonali rigward il-post tal-funzjonijiet finanzjarji tal-grupp tagħhom u s-sede uffiċjali tagħhom fl-Unjoni Ewropea.
               
            
                  5.
               
               
                  Il-ħames motiv ibbażat fuq l-allegazzjoni li l-eżenzjoni mill-finanzjament tal-gruppi ma tgħawwiġx jew ma theddidx li tgħawweġ il-kompetizzjoni. Il-Kummissjoni naqset milli tipprova li t-talba għal eżenzjoni mill-finanzjament tal-gruppi ċertament wasslet għal tnaqqis fit-taxxa fuq il-kumpanniji dovuta fir-Renju Unit.
               
            
                  6.
               
               
                  Is-sitt motiv ibbażat fuq l-allegazzjoni li l-irkupru tal-allegata għajnuna huwa kuntrarju għall-prinċipji ġenerali tad-dritt tal-Unjoni. Ir-rikorrenti ssostni li t-test tal-funzjoni ta’ persuni influwenti fl-Artikolu 371EB tal-imsemmi Kapitolu 5 huwa mingħajr ċertezza legali, peress li r-Renju Unit kellu marġni ta’ evalwazzjoni sabiex jindirizza dik l-inċertezza u li r-rikorrenti kisret l-obbligu tagħha li twettaq analiżi kompleta tal-fatturi kollha relevanti. Billi ordnat l-irkupru tal-għajnuna, il-Kummissjoni kisret l-Artikolu 16(1) tar-Regolament tal-Kunsill (EU) 2015/1589 (1) li jipprojbixxi l-irkupru ta’ għajnuna meta l-irkupru jkun kuntrarju għal prinċipju ġenerali tad-dritt tal-Unjoni.
               
            
                  7.
               
               
                  Is-seba’ motiv ibbażat fuq l-allegazzjoni li l-vantaġġ selettiv jiġi eliminat, u l-ebda rkupru ma jkun metħieġ, kieku r-Renju Unit kellu retrospettivament jestendi l-eżenzjoni mill-finanzjament tal-gruppi għal self upstream u għal self lil partijiet terzi. Il-Kummissjoni naqset milli tirrikonoxxi li t-teħid ta’ tali azzjoni jelimina kwalunkwe vantaġġ selettiv (fl-ipoteżi li jkun jeżisti tali vantaġġ) u f’tali każ ma jkunx hemm għajnuna mill-Istat li hija illegali taħt id-dritt tal-Unjoni.
               
            
                  8.
               
               
                  It-tmien motiv ibbażat fuq l-allegazzjoni li fid-determinazzjoni tal-ammont tal-għajnuna li għandha tiġi rkuprata, it-telf, il-maħfriet jew l-eżenzjonijiet li kienu disponibbli għar-rikorrenti (jekk permezz ta’ talba, għażla jew awtomatikament) fil-mument meta talba l-eżenzjoni mill-finanzjament tal-gruppi, jew li kienu jkunu disponibbli kieku ma kinitx talbet l-eżenzjoni mill-finanzjament tal-gruppi, għandhom jittieħdu inkunsiderazzjoni anki jekk l-aċċess għal dan it-telf, il-maħfriet jew l-eżenzjonijiet huwa issa ipprojbit taħt id-dritt tar-Renju Unit. Ir-rikorrenti ssostni li din hija l-interpretazzjoni korretta tal-premessa 203 tad-deċiżjoni kkontestata iżda, sa fejn dan ma huwiex il-każ, id-deċiżjoni hija żbaljata għaliex in-nuqqas ta’ teħid inkunsiderazzjoni ta’ tali telf, maħfriet jew eżenzjonijiet iwassal għal kalkolu ikbar milli dovut tal-ammont tal-għajnuna li tintroduċi tgħawwiġ fis-suq intern.
               
            
                  9.
               
               
                  Id-disa’ motiv ibbażat fuq l-allegazzjoni li l-Kummissjoni naqset milli tissostanzja r-raġunijiet tagħha relatati mal-eżenzjoni ta’ riżorsi li jikkwalifikaw u l-eżenzjoni ta’ interessi li jaqblu u li naqset milli twettaq analiżi kompleta tal-fatturi kollha relevanti. Il-Kummissjoni naqset milli tiddistingwi bejn tliet eżenzjonijiet separati taħt l-imsemmi Kapitolu 9 li jiffunzjonaw indipendentement u milli tifhem li l-eżenzjoni ta’ riżorsi li jikkwalifikaw u l-eżenzjoni ta’ interessi li jaqblu ma humiex sostituti għat-test tal-funzjoni ta’ persuni influwenti u li l-eżistenza ta’ eżenzjoni ta’ interess li jaqbel fil-Kapitolu 9 turi li l-konvenuta żbaljat meta ddefinixxiet is-sistema ta’ riferiment b’mod strett bħala r-regoli fl-imsemmija Parti 9A u mhux is-sistema ta’ taxxi tal-kumpanniji tar-Renju Unit li hija iktar wiesgħa.
               
            
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).